google/wiki40b huggingface dataset:
אונס בפגישה

המונח אונס בפגישה מתייחס לאונס או פעילות מינית אשר מבוצעת ללא הסכמה בין אנשים אשר הקשר ביניהם הוא בעל פוטנציאל להיות מיני, כמו בדייט, או אנשים הנמצאים בקשר רומנטי. הוא מסווג כסוג של אונס המתרחש בין אנשים שמכירים אחד את השני. 
השימוש בסמי אונס ובאלכוהול נפוצים באונס מסוג זה.

היסטוריה

אונס בין אנשים שמכירים אחד את השני היא תופעה עתיקת יומין. אולם אונס בפגישה קיבל הכרה רשמית בשנות ה-80 של המאה ה-20, כאשר המודעות לבעיה הלכה והתפשטה. התפיסה התרבותית של יחסי מין, השתנתה ויחד איתה גם התפיסה על יחסי מין בהסכמה. בעבר אונס בפגישה נחשב מעשה פחות אלים מאונס על ידי איש זר. היו גם אנשים שטענו כי לא מדובר כלל באונס, אלא מדובר ביחסי מין בהסכמה, כאשר אחד מבני הזוג פשוט התחרט על מעשיו. עכשיו בתי משפט נוקטים עמדות נחרצות יותר ודורשים הסכמה מפורשת. כמו כן הם גם מציינים שהסכמה כאשר הקורבן שתוי, או מסומם לא נחשבת להסכמה. בקמפוסים של אוניברסיטאות ומכללות בארצות הברית אונס בפגישה הפכה לתופעה שכיחה, במיוחד בקרב תלמידי שנה א'. כיום נעשים מאמצים רבים יותר כדי לקדם את בטיחות הסטודנטים.

הקורבן

תופעת האשמת הקורבן באונס עדיין מתרחשת, ובאונס בפגישה ההאשמה הזאת מתחזקת. במחקר שערכה מרי קוס בשנת 1985 נתגלה כי 43% מהנשים הנאנסות לא חשבו כי נאנסו, כיוון שהכירו את התוקף שלהן. הקורבנות שואלות את עצמן: האם הם שידרו את הסכמתן? האם זאת פשוט הייתה אי הבנה? אולי היו צריכות לפעול אחרת. ההכרות עם התוקף יוצרת בלבול, וחשש מלהאשים אותו בעברה רצינית כזאת. התופעה הזאת מקבלת חיזוק ממערכת המשפט, שם הרשעה באונס בפגישה מתרחשת לעיתים פחותות מאונס על ידי איש זר. מושבעים מעידים כי עובדות כמו: אם האשה פעילה מינית, או נוהגת לצרוך אלכוהול הדבר מגביר את אחריותה למה שקרה לה. בעוד שאם התוקף שיכור אז מידת האחריות שלו יורדת. במהלך פגישה רומנטית הקורבן יכול גם לשנות את דעתו. בתחילה לרצות יחסי מין ואחר כך לשנות את דעתו. ודבר מוסיף לבלבול של הקורבן- אולי רציתי בכך ואני סתם מבולבל.

אונס אפור

בשנים האחרונות הוגדר המונח השנוי במחלוקת - אונס אפור על ידי העיתונאית לורה סטפ. המונח אונס אפור מתייחס אונס בפגישה כאשר ההסכמה אינה ברורה. אותם מקרים בהם אין הסכמה, אך לא מבטאים אותה, או שמפחדים להגיד אותה. סטפ טוענת שמקרים כאלה מתקיימים לעיתים קרובות. כאשר אישה אינה בטוחה במה שהיא רוצה לעשות, או עושה מעשים שהיא אינה שלמה איתם, זה לא תמיד אונס. לעומתה מבקרים נגד המונח הזה טוענים כי אונס הוא אונס. או שיש הסכמה ברורה או שיש ניצול ואונס. אין תחום אפור בין השנים. חלק טוענים כי אונס אפור הוא ניסיון להוזיל את מושג האונס בפגישה. מדובר בניסיון להעצים את הבלבול של הקורבן ולחזק את תחושת האשמה שלו.
ג'ואן פרוגט

ביוגרפיה

פרוגט נולדה בכפר ליטלבק שבצפון יורקשייר, צפון אנגליה לאן וקית' פרוגט. למדה דרמה עם קבוצת דרמה מקומית בעיר סקרבורו ומשחק ב"בית הספר לתיאטרון רדרופס" שבעיירה מיידנהאד.

קריירת משחק

פרוגט החלה את דרכה כשחקנית בשנת 1997 באופרת הסבון הבריטית "קורוניישן סטריט" בתפקיד האם הצעירה זואי טייטרסאל. בשנת 2009 לוהקה לעונה השלישית של הסדרה " רובין הוד" לתפקיד קייט מלוקאסלי.
בשנת 2010 זכתה פרוגט להערכה רבה בבריטניה על משחקה בתפקיד החיילת הפוסט טראומטית סוזי בסרט העצמאי " In Our Name". בשנה זו החלה פרוגט את תפקידה בתור אנה סמית', המשרתת הראשית בסדרת הדרמה הפופולרית "אחוזת דאונטון". פרוגט הועמדה על הופעתה בסדרה לפרס אמי בשנת 2012 ובינואר 2015 זכתה במפתיע בפרס גלובוס הזהב לשחקנית המשנה הטובה ביותר בסדרת טלוויזיה.
בשנת 2017 החלה לשחק במיני-סדרת הדרמה "שקרן, שקרנית" ברשת הטלוויזיה הבריטית ITV.

חיים אישיים

פרוגט נשואה משנת 2012 לג'יימס קאנון.
מערך החבלה של משטרת ישראל

היסטוריה

מערך החבלה של משטרת ישראל נחשב לגוף שהתפתח תוך כדי תנועה. זאת לאחר גל הטרור הגדול של שנות ה-70 של המאה ה-20 שבו הופעלו לא אחת מטעני חבלה כנגד אוכלוסיות אזרחיות, בלב ריכוזי קהל ועוד. מפקדיו הראשונים היו קצינים שהושאלו ממערכות צבאיות. יוסף ורצמן שיפר באופן מהותי את יכולת חבלני המשטרה להתמודד עם מטעני חבלה. הבולט בין הקצינים שהובאו מצה"ל היה רב-ניצב (בגימ.) וסא"ל (בדימוס) שלמה אהרונישקי, לימים מפכ"ל המשטרה. גוף זה נבנה תוך כדי תנועה, ותוך כדי העבודה השוטפת כתב תורת לחימה משלו ופיתח אמצעי חבלה מתקדמים. מערך החבלה נשלח לא אחת לזירות אלו ואחרות כדי לחקור אותן. דוגמאות מייצגת לכך היו בארגנטינה. הפיגוע בשגרירות ישראל בארגנטינה באפריל 1992 והפיגוע בבניין הקהילה היהודית בארגנטינה ה-AMIA ב-1995.
במהלך האינתיפאדה השנייה התמודדו חבלני "הכחולה" עם כמות עצומה של אירועי חבלה ובהם פיגועי תופת מהקשים ביותר שאירעו במדינת ישראל הן בעוצמה והן בתדירות. חבלני משטרת ישראל ניטרלו מספר רב של מטעני חבלה וחגורות נפץ, ואף התמודדו עם מחבלים מתאבדים שניסו לפוצץ את המטען אותו נשאו ונוטרלו על ידי החבלנים. במהלך האינתיפאדה גדלה היחידה ורכשה רובוטי חבלה מתקדמים מסדרת רמוטק אנדרוס, לצד רובוטי הובו ובמבי הוותיקים פרי פיתוח וייצור ישראלי.
בעקבות התקפות רקטות פלסטיניות על ישראל, ובפרט אלו שהתרחשו והתעצמו אחרי תוכנית ההתנתקות, נדרשו החבלנים לטפל גם בזירות של נפילות של פצמ"רים ורקטות ארטילריות, בין אם הן התפוצצו והשאירו רסיסים ובין אם הן נפלו אך לא התפוצצו (גם במצב זה הן עדיין מסוכנות). לשם כך הם זכו להכשרה מתאימה והצטיידו ברובוטים כבדים שיכולים לטפל ולהרים נפלי רקטות.
ב-26 באוגוסט 2019 זכה צוות של שלושה חבלנים ישראליים בתחרות בינלאומית של בניית רובוט חבלה בארצות הברית.
צבע מכפלת

צבע מכפלת (באנגלית: Facing colour) היא טכניקה הנהוגה במדי צבאות אירופה, לפיה הדפנות והקפלים בג'אקט המדים הם בצבע שונה מצבע הג'אקט, מה שהתפתח לכדי שיטה מורכבת לזיהוי שיוך הלובש ליחידה צבאית מסוימת.
תחילה השוני בצבע נבע מאופן תפירת המדים כאשר הביטנה הייתה בצבע אחר. במהלך המאה ה-18 מדינות רבות באירופה החלו לייצר מראש מדים עם צבע ביטנה שונה ליחידות שונות, לחלופין צבע המכפלת סימל סוג יחידה או מעמד מיוחד של היחידה (כגון יחידת משמר). המסורת הזו הפכה לנפוצה ומורכבת עד כדי כך שבשדה הקרב היה ניתן לזהות את היחידה והמקצוע של כל חייל ביחידה, על פי שילוב צבע המכפלת וצבע המדים שלו. למעשה צבע המכפלת הפך לאלמנט משלים למדים הצבעוניים של המאה ה-18 ומחצית המאה ה-19, החשיבות הצבאית של זיהוי חיילים בשדה קרב נבע מאופי הלחימה בתקופת אבק השריפה, נוכח הראות המוגבלת על ידי ענני העשן שיצרו המוסקטים הראשונים.
לקראת סוף המאה ה-19 צבאות רבים החלו לזנוח את המדים הצבעוניים לטובת מדים משתלבים יותר בסביבה (צבע ירוק או חאקי), זאת נוכח התקדמויות בטכנולוגיית הנשקים שהפחיתו את פליטת העשן, כך שהצורך לזהות את החיילים ירד והחל צורך להסוותם. מאותה הסיבה נעלמו גם צבעי המכפלת כחלק ממדי השירות והקרב, אך עם זאת השימוש בצבעי מכפלת נמשך גם כיום במספר צבאות על גבי מדים יצוגיים ומדי שרד.
כיום ישנם מספר צבאות ברחבי העולם שעושים שימוש בצבעי מכפלת על גבי מדי שרד, אך בדרך מודרנית יותר, שכן לרוב מדובר בצבע המופיע בצווארון המדים ובקצוות השרוולים (ידה) ולא בכפל של ממש.
רום (מסע בין כוכבים)

ביוגרפיה של הדמות

רום, אשר נולד בסביבות שנת 2335, איננו בעל החוש העסקי הטיפוסי המזוהה בדרך כלל עם הפרנגי (הם אומרים ש"אין לו את האונות לעסקים"). יש לו כישרון לתיקון דברים, אך עד לשנת 2372 הוא עובד באופן בלעדי כמלצר וכמחסנאי בעסק של אחיו קווארק - בר על תחנת החלל חלל עמוק 9. לעיתים קרובות רום מוצג כחסר ביטחון, במידה רבה בעקבות מנהגו של אחיו לזלזל בו. עם זאת, ישנן ראיות המצביעות לכך שקווארק מנסה להגן על רום מכישלון בלתי נמנע, על ידי מניעה ממנו להקים עסק עצמאי משל עצמו. למרות זאת, אחרי ארבע שנים שחיו על התחנה בין אזרחי הפדרציה ובאג'ור, ואולי בהשראת קבלתו של בנו נוג לאקדמיה של צי הכוכבים, רום מתפטר מעבודתו בבר, לטובת תפקיד של מהנדס תחזוקה באג'ורני.
אודו תיאר את רום כ"אידיוט, אשר לא יכול לתקן קש אם היה כפוף". כפי שמתברר, כישוריו החברתיים של רום עומדים ביחס הפוך לכישרון העצום שלו כמהנדס, אשר לו תפקיד חשוב בהשתתפותה של תחנת החלל במלחמה בדומיניון. בשנת 2373, רום מעצב מוקש בעל יכולת לשכפל את עצמו, על מנת ליצור שדה מוקשים אשר יחסום את הגישה אל חור התולעת וימנע מתגבורת של הדומיניון להגיע אל רביע אלפא במשך מספר רב של חודשים.
רעייתו הראשונה, פרינדורה, היא אם-בנו נוג. היא נשארה מאחור על כוכב הבית של הפרנגים, כאשר רום הגיע לחלל עמוק 9. הנישואים ביניהם התמוססו, ובסופו של דבר - רום התחתן עם ליטה, נערת דאבו באג'ורנית המועסקת בבר של קווארק.
במהלך שבע שנותיו על חלל עמוק 9, רום עבר שינוי מרחיק לכת באישיותו, הן כקולגה, הן כהורה והן בכל היבט אחר של חייו הפרטיים והמקצועיים. הוא הוכיח את עצמו כבעל ערך, במספר הזדמנויות, בעזרתו לבני-עמו להתמודד עם נושאים חשובים שעומדים בפני החברה שלהם. בשנת 2375, להפתעתם של כולם, הנגוס הגדול זק מינה את רום להיות יורשו, כנגוס הגדול הבא, ובכך הוא הפך למנהיג העם הפרנגי והכלכלה הפרנגית.
נטיות הפוליטיות של רום, לעיתים קרובות, רמזו על היותו שמאלני-ליברלי, בניגוד לאחיו השמרן: הוא מקים את איגוד עובדי הבר של קווארק, ומביע את הערצתו לאחד מאבותיו של מיילס או'בריאן - מנהיג האיגודים המקצועיים בארצות הברית בראשית המאה ה-20 - שון אלויסיויס או'בריאן.
מרצה

מרצה הוא אדם המעביר ידע בעזרת לימוד פרונטלי אל מול קהל מאזינים. הרצאה (דברי מרצה בפני קהל) יכולה להיות בכל תחום ידע. בשונה ממורה, מרצה בדרך כלל מלמד במסגרות על-תיכוניות.
באמצע שנות ה-30 החלו מרצים ללוות את הרצאותיהם באמצעי המחשה אודיו-ויזואליים: החל משקופיות, שקפים ומצגות שנוצרו באמצעות תוכנות ייעודיות וכלה בהקרנה של קטעי וידאו. עם זאת, מרצים רבים עדיין משתמשים בגישה המסורתית של הרצאה מול תלמידים ושימוש בלוח להמחשת החומר הנלמד. 
באוניברסיטאות בשנות האלפיים, מרצה (Lecturer) הוא גם שמה של הדרגה הנמוכה בסולם הדרגות של אנשי הסגל האקדמי הבכיר והדרגה הבאה אחריה קרויה מרצה בכיר. דהיינו, "מרצה" אינו רק מעביר הרצאות אלא גם עומד בראש צוות מחקר. בטכניון הוחלט לשנות את השם, והתואר נקרא "פרופסור משנה" החל מ-2012, ועד שנת 2014, אז הורתה לו המועצה להשכלה גבוהה לחדול מהענקת תואר זה (אך לא לבטל רטרואקטיבית תארים שכבר ניתנו).
בארצות הברית ובקנדה משמשת המילה מרצה לתיאור מורה בקורסים לא-אקדמיים באוניברסיטאות, במכינות וכן בקורסים שאינם בחסות אקדמית כלל.
מגדל (יישוב)

כיום

לפי נתוני הלשכה המרכזית לסטטיסטיקה (הלמ"ס) נכון לסוף 2017, מתגוררים במגדל 1,887 תושבים (מקום 249 בדירוג רשויות מקומיות בישראל). האוכלוסייה גדלה בקצב גידול שנתי של ‎0.4%‏.   לפי נתוני הלמ"ס נכון לסוף 2017, למגדל דירוג של 5 מתוך 10, במדד חברתי-כלכלי - אשכול לשנת 2015.  השכר החודשי הממוצע של שכיר במשך שנת סוף 2016 היה 7,542 ש"ח (ממוצע ארצי: 8,913 ש"ח).
ביישוב נמצא מוזיאון ובית ראשונים שהוא מוזיאון לתולדות היישוב שהוכר כאתר מורשת ובריכת עין נון.
נפתלי צבי יהודה ריף

הרב נפתלי צבי יהודה ריף (באנגלית: Naftali Riff; ט' בחשוון ה'תרנ"ה, 8 בנובמבר 1894 - ב' בחשוון ה'תשל"ז, 26 באוקטובר 1976) היה רב אמריקאי אורתודוקסי, אב"ד קמדן שבניו ג'רזי. סגן יושב ראש אגודת הרבנים ומנשיאי ארגון עזרת תורה וועד ההצלה.

ביוגרפיה

נולד בבוברויסק לרב ישראל ריף, רבה של זאגר חדש שבליטא ולמירל בתו של הרב רפאל שפירא ראש ישיבת וולוז'ין. ב-1915 נישא לבתיה (בסי) בת הרב אליעזר ישעיה אוליבצקי, רבה של טלחאני.  
ב-1916 הגיע לארצות הברית, בתחילה לסיאטל, וכעבור שנתיים הוסמך לרבנות. אז הוזמן לכהן כרבה של קהילת "בני ישראל" בקמדן שבניו ג'רזי, שנוסדה ב-1886. ב-1923 התקבלה בקשתו לאזרחות אמריקאית, אז הגיעה לארצות הברית גם אשתו. הוא הנהיג את הקהילה האורתודוקסית בקמדן והיה חבר הנשיאות של אגודת הרבנים בניו ג'רזי במשך חמישים שנה, מאז בואו לעיר ועד לשנות ה-60 המאוחרות.
במקביל לעבודתו הרבנית בקהילתו בקמדן, היה הרב ריף פעיל ציבורי גם במישור הארצי. במשך שנים רבות עמד לצד הרב יוסף אליהו הנקין והרב דוד ליפשיץ בראש ארגון עזרת תורה שתמך בבני ישיבות בארצות הברית ובישראל. כן השתתף בניהול ועד ההצלה וכיהן כסגן יושב ראש אגודת הרבנים דארצות הברית וקנדה.
לאחר פרישתו לגמלאות בסוף שנות ה-60, עלה לישראל. הוא התיישב בבני ברק שבה נפטרה אשתו. ב-1976 חזר הרב ריף לניו יורק בשל מחלה ונפטר בה. ארונו הוטס לקבורה בארץ ישראל והוא נטמן בבית הקברות היהודי בהר הזיתים.
בתו רחל נישאה לרב מנחם מנדל גטינגר שהקים בשנת 1984 על שמו את "ישיבת רבי נפתלי ריף"  בסאות בנד ובאינדיאנפוליס, אינדיאנה. בראש הישיבה עומד כיום בנם הרב רפאל משה גטינגר.

משפחתו

הרב ריף היה נכדו של רבי רפאל שפירא מוולוז'ין. דודיו היו הרב חיים סולובייצ'יק מבריסק, הרב יעקב שפירא ראש הישיבה האחרון בוולוז'ין, הרב אריה שפירא אב"ד ביאליסטוק והרב ישראל איסר שפירא רב בלאפיטש וראש ישיבת שערי תורה ביפו.
אחיו, הרב יצחק זונדל ריף, מילא את מקום אביהם ברבנות העיר זאגר ונספה בשואה.
סרמסקי קרלובצי

היסטוריה

בתקופה רומא העתיקה היה במקום מבצר. על אתר המבצר הוקם יישוב בשם Karom, המוזכר לראשונה במסמך משנת 1308. עד 1521 היה היישוב חלק מנחלות אצילים הונגרים (בהם מבית באטורי). ב-1521 נכבשה העיר על ידי כוחות האימפריה העות'מאנית, והייתה חלק מאימפריה זו למשך 170 שנה. באותה עת ישב במקום רוב סרבי-נוצרי (יווני-אורתודוקסי) ומיעוט מוסלמי.
בין 16 בנובמבר 1698 ל-25 בינואר 1699 התכנס בעיר קונגרס ששם קץ למלחמה בין האימפריה העות'מאנית לליגה הקדושה של אינוקנטיוס האחד עשר (קואליציה שכללה את כוחות מדינת האפיפיור, האימפריה הרומית הקדושה בראשותו של הקיסר לאופולד הראשון, האיחוד הפולני-ליטאי בראשות יאן סובייסקי, מלוכת הבסבורג, הרפובליקה של ונציה ורוסיה הצארית) בסופו של הקונגרס עיר נחתם הסכם קרלוביץ (קרלוביץ היה שמה הגרמני של העיר).
לאחר חתימת ההסכם הוכנסת העיר תחת שלטון מלוכת הבסבורג ונכללה ב"אזור הספר" (Militärgrenze) של האימפריה האוסטרית והאימפריה האוסטרו-הונגרית. אוכלוסיית העיר הייתה נוצרית וכללה רוב יווני-אורתודוקסי ומיעוט קתולי והיא הייתה למרכז תרבותי, דתי ופוליטי לסרבים בממלכת הבסבורג (בחלק של סרביה שהיה בשליטה נוצרית כלומר וויבודינה ודרום הונגריה). המטרופוליט של הכנסייה האורתודוקסית הסרבית ישב בסרמסקי קרלובצי. בעיר נוסדו גם הגימנסיה והסמינר לכמרים הראשונים בסרביה. ב-1758 נחנכה קתדרלת ניקולאוס הקדוש.
ביוני 1848, כחלק מן אביב העמים, התכנסה בעיר האספה הלאומית של הסרבים, והכריזה על איחוד החבלים סרמיה, באנאט, בצ'קה וברניה והקמת פרובינציית וויבודינה הסרבית האוטונומית, כאשר סרמסקי קרלובצי הוכרזה כבירתה. במקביל הכריזה המטרופוליט של קרלובצי על עצמו כפטריארך והעלה את מעמדה של הכנסייה האורתודוקסית הסרבית. הפרובינציה התקיימה עד נובמבר 1849, אז סופחה חזרה לקיסרות האוסטרו-הונגרית. במסגרת זו הוחזרה העיר למִנהל אזור הספר האימפריאלי. ב-1881 נכללה העיר בממלכת קרואטיה-סלאבוניה, שהפכה ב-1918 חלק מממלכת יוגוסלביה.
ב-1920 התרכזו בקונסטנטינופול רבים מראשי הכנסייה האורתודוקסית הרוסית שנמלטו מרוסיה עקב מהפכת אוקטובר 1917 ומלחמת האזרחים ברוסיה, ובראשם המטרופוליט אנטוני מקייב. ב-29 בדצמבר 1921 קיבלו אישור מהפטריארכיה האקומנית של קונסטנטינופול לייסד את הכנסייה הרוסית בגלות. מיד לאחר מכן הזמין דימיטרי, הפטריארך של סרמסקי קרלובצי, את הסינוד החדש להתמקם בעיר. בעקבות זאת הפכה העיר למרכז הגירה של גולים רוסים מן התנועה הלבנה בראשותו של פיוטר וראנגל. ב-1924 ייסד וראנגל בעיר את "הארגון הצבאי הכלל רוסי", אשר איחד בתוכו את כל אנשי הצבא הלבן לשעבר שהתגוררו באירופה.
בין 1941 ל-1944 נכללה העיר במדינה העצמאית של קרואטיה, מדינת בובות של גרמניה ואיטליה במלחמת העולם השנייה. בתקופה זו נקראה העיר "קרלובצי הקרואטית" (Hrvatski Karlovci). לאחר סוף המלחמה, נכללה העיר בפרובינציית וויבודינה. בין 1980 ל-1989 הייתה במעמד מועצה מקומית במטרופולין של נובי סאד.
הקהילייה המזרח-אפריקנית

הקהילייה המזרח-אפריקנית (אנגלית: Eastern African community, EAC; סוואהילי Jumuiya ya Afrika ya Mashariki) היא ארגון אזורי בין-ממשלתי של מספר מדינות באזור מזרח אפריקה בשנת 2001. שטחן הכולל של המדינות החברות בארגון כ-1.8 מיליון קמ"ר, ואוכלוסייתן הכוללת מונה כ-120 מיליון נפש (כשמינית מאוכלוסיית אפריקה כולה). הקהילייה נבדלת מארגונים אזוריים אחרים באפריקה ובעולם, בכך שאינה מסתפקת בהידוק הקשרים הכלכליים ושיתוף הפעולה האזורי בתחומים שונים, אלא חותרת ליצירת מסגרת פוליטית פדרטיבית חזקה.

היסטוריה

לקניה, אוגנדה וטנזניה מסורת עתיקה של שיתוף פעולה, שראשיתו עוד בתקופה הקולוניאלית. לאחר קבלת העצמאות נמשך שיתוף הפעולה במסגרות שונות, וב-1967 הוקם גוף משותף בשם הקהילייה המזרח-אפריקנית. חילוקי דעות ומאבקים בין שלוש המדינות פירקו את הקהילייה ב-1977, ובין טנזניה ואוגנדה שבשליטת אידי אמין אף התחוללה מלחמה. ההיגיון שבשיתוף פעולה אזורי הוביל לחידושן של תוכניות לשיתוף פעולה. במפגש שנערך ב-1993 בארושה שבטנזניה חתמו הנשיאים דניאל אראפ מוי מקניה, יוורי מוסבני מאוגנדה ועלי חסן מוויניי מטנזניה על הסכם שכונן ועדה משולשת להגברת שיתוף הפעולה במגוון תחומים. ב-30 בנובמבר 1999 נחתם הסכם לכינונה מחדש של הקהילייה המזרח-אפריקנית.
טבעת פין

טבעת פין או קוק רינג (מאנגלית: Cock ring) היא טבעת המיועדת לענידה על הפין. הטבעת מעכבת את זרימת הדם אל הפין וממנו, ובכך מאפשרת שמירה על זקפה ממושכת. יש טבעות המיועדות לענידה סביב הפין עצמו, ואחרות מקיפות גם את שק האשכים. בדרך כלל עשויות טבעות הפין עור, גומי, סיליקון, ניילון או מתכת.
השימוש בטבעות הפין נועד להגביר את ההנאה מיחסי המין באמצעות הזקפה הממושכת. בנוסף, עשויה הטבעת להעצים את תחושת האורגזמה. שימוש נוסף בטבעות פין הוא לצרכים רפואיים, שכן הן עשויות לסייע לגברים הסובלים ממידה מסוימת של אין-אונות לשמר את זקפתם. 
בנוסף לטבעות הפין הסטטיות, יש גם טבעות פין רוטטות. טבעות אלה נועדו אף הן לשפר את ההנאה מיחסי המין, הן של העונד אותן והן של בן או בת זוגו. טבעות פין אחרות מעוצבות כך שיגבירו את תחושת הגירוי של הדגדגן או של פי הטבעת שהן באות עמם במגע במהלך יחסי המין. 
ענידה הדוקה מדי של טבעת הפין או לתקופה ממושכת מדי עלולה לסכן את המשתמש בה ולגרום לנמק באיבר המין. בדרך כלל ממליצים יצרני הטבעות לא לענוד אותן למשך למעלה מ-30 דקות. סכנה נוספת עלולה להיגרם למי שנרדם בעודו עונד את הטבעת, ועלול לסבול מנזק עצבי.
מאלמה ארנה

היסטוריה

על אף היותה של מאלמה העיר השלישית בגודל אוכלוסייתה בשוודיה, היא החמיצה פעמים רבות הזדמנויות לקיים בה אירועים וקונצרטים בסדר גודל מסוים, עקב מחסור באולם המתאים לכך.
ההחלטה לבנות אולם חדש במאלמה הוגשה לראשונה במאי 1997, הרישיון להתחלת בניית האולם אושר על ידי עיריית מאלמה בספטמבר 2006.
ב-2008 נפתח האולם באופן רשמי, באירוע הפתיחה של המקום הופיעו אמנים רבים וביניהם ייל יונסון.
הוא משמש כאצטדיון הבית של קבוצת ההוקי קרח "Malmö Redhawks".
עבור אירועי ספורט האולם מכיל 12,600 מקומות ישיבה.
ב-2009 אירח את תחרות האתלטיקה "Malmö Indoor Gala".
ב-2011 הזמרת בריטני ספירס ביצעה הופעה במקום.
ב-2014 אירח האולם את אליפות העולם בהוקי קרח לצעירים.
האולם אירח מספר קונצרטים ואירועי מוזיקה שונים, אירוויזיון 2013 נערך במקום, שוודיה בחרה בו לארח את התחרות עקב מיקומו האסטרטגי במערכת התחבורה השוודית וכמו כן היה רצון לקיים את התחרות באולם קטן יותר מבשנים הקודמות.
הרגאט

הרגאט או הממלכה הישנה (ברומנית: Regatul או Vechiul Regat) הם הכינויים המקובלים ברומניה לטריטוריה הבסיסית בה נוסדה "ממלכת רומניה", טריטוריה שכללה את חבל מולדובה כולל מחוז הרצה, אולטניה, מונטניה ודוברוג'ה כולל הקדרילטר.
אחרי מלחמת העולם הראשונה צורפו לרגאט חבלים נוספים שיצרו את "רומניה הגדולה". בגבולות רומניה הנוכחית נכללים כל שטחי הרגאט פרט לאי הנחשים, הקדרילטר וכמה איים על הדנובה.
רצועת הולכה

רצועת הולכה היא אביזר המאפשר שליטה חלקית של אדם בתנועות של בעל חיים, בדרך כלל כלב, המובל קשור ברצועה. קצה אחד של רצועת ההולכה מוחזק בידי האדם המוביל את בעל החיים והקצה השני מחובר לבעל החיים, ישירות לצווארו לקולרו או לרתמתו.
קיימות רצועת הולכה העשויות משרשרת מתכתית, מעור או מחבל. כלב אינו יכול לנתק בעזרת שיניו רצועה שעשויה משרשרת חזקה, אך התפקעות של חוליה אחת בלבד גורמת לניתוק פתאומי של הכלב משליטת בעליו עם כל התוצאות השליליות שעלולות להיגרם מכך. רצועת עור או רצועה סינתטית פחות חזקות, אך התבלותן ניכרת לעין והיא הדרגתית, כך שהבעלים יכול להחליף אותה או לתקן אותה לפני ההיתנתקות.
רצועות הולכה משמשות גם לצורכי אימון ואילוף בעלי חיים.
חוקים מסוימים, כמו חוק להסדרת הפיקוח על כלבים, מחייבים שימוש ברצועת הולכה בנסיבות מסוימות או באזורים מסוימים ולעיתים אף קובעים את אורך המרבי של הרצועה, כדי להבטיח שליטה של האדם המוביל את הכלב.
משקה שוודי

משקה שוודי (בגרמנית: Schwedentrunk) הוא שיטת עינויים והוצאה להורג. את השם לשיטה נתנו קורבנות גרמנים שנפלו בשבי לידי פלוגות שוודיות במהלך מלחמת שלושים השנים. בשיטה זו של עינויים השתמשו גם פלוגות בנות ארצות אחרות, שכירי חרב, חברי כנופיות שנלחמו ובמיוחד אזרחים שנשאו את מטענם של השוודים ולא קיבלו תשלום. שיטת עינויים זו שימשה כדי להכריח איכרים למסור כסף, מזון, בעלי חיים ורכוש חבוי, או כדי לסחוט יחסי מין מנשים.
אף על פי ש-20%-15% (באופן מקומי עד 60%) מהאוכלוסייה הגרמנית נספתה כתוצאה מאלימות, רעב ומחלות במשך המלחמה, הזיכרון של המשקה השוודי הוא שנשאר. השיטה הונצחה באחד מן הספרים הנפוצים הראשונים בגרמנית, "Der abenteuerliche Simplicissimus" (גר'), שפרסם הנס יאקוב כריסטופל פון גרימלסהאוזן בשנת 1668.

המנגנון

הם השכיבו את העבד הכפות על הרצפה, תקעו יתד עץ בתוך הפה שלו, ויצקו דלי מלא במים עכורים מצואה לתוך בטנו, לו הם קראו משקה שוודי
שימוש במשקה השוודי נרשם בספרי ההיסטוריה של עיירות בכל רחבי דרום גרמניה. אף על פי שנסיבות מסוימות השתנו בין מקרה למקרה, בכל המקרים היה נקשר פיו של הקרבן, הקרבן היה נכפת, ולאחר מכן הוכרח לבלוע (באמצעות משפך) כמות גדולה של נוזל דוחה ולעיתים אף רותח. חומרים כגון שתן, צואה, זבל נוזלי ומים דלוחים שימשו לצורך זה.
מעבר לסלידה, לגועל, למחלות ולסיכוי לזיהום מחיידקים, המשקה השוודי הסב כאב עז בקיבה. מכיוון שנוזלים לא ניתנים לדחיסה, היה על בטנו ומעיו של הקרבן להתרחב בשיעורים גדולים שגרמו לכאב רב, על מנת להתאים לכמות הגדולה של הנוזלים שנכנסו. לאחר הכנסת הנוזלים היו המענים לוחצים על בטנו הנפוחה של הקרבן עם לוחות עץ או שרמסו אותה תחת רגליהם.
Tyr (אלבום)

אודות האלבום

האלבום הוקלט בין פברואר ליוני באולפני "Rockfield Studios" שבעיירה מונמות' שבדרום מזרח ויילס, בריטניה, תחת חברת התקליטים "I.R.S. Records", שגם הוציאה לאור את אלבומה הקודם של הלהקה.
רבים ייחסו ל"Tyr" מעמד של אלבום קונספט, מכיוון  ששם האלבום, כמו גם חלק מתוכן שיריו, עוסקים במיתולוגיה הנורדית. אולם בסיסט הלהקה ניל מורי (Neil Murray) טען כי ללהקה לא הייתה כוונה ליצור אלבום קונספט, וציין כי "למרות שאולי כמה מהשירים נשמעים חופפים, מעט מאוד מהם עוסקים במיתולוגיה הנורדית". שם אלבום "Tyr" מתייחס ל"טיר" (בנורדית עתיקה: Týr), שהוא אחד האלים במיתולוגיה הנורדית, ובנו של אודין (בנורדית עתיקה: Óðinn) שהוא האל הבכיר ביותר במיתולוגיה. סגנונו הטקסטואלי של האלבום הוא כעין המשך לאלבומם הקודם, Headless Cross, שעסק גם הוא במיתולוגיה ובעיקר ב'כוחו של השטן'. מבחינה מוזיקלית, אלבום זה מסמל, אולי יותר מכל, את נטישתה של בלאק סאבאת' את סגנונה המוכר והידוע והתרחקותה מהמסורת האפלה, הכבדה ומלאת הריפים העוצמתיים שהיו סימן ההיכר שלה.
הלהקה ציינה כי למרות שהיא לא מתחרטת או מתכחשת לשיר "Feels Good to Me", אך הכללת השיר באלבום נעשתה במודע אך ורק על מנת לשחררו כסינגל, והשיר אינו מתאים מבחינה מוזיקלית לשאר התוכן באלבום.
כתובת האלפבית הרוני שעל עטיפת אלבום, נלקחה מאחת מ"אבני הרונות" המפורסמות בעולם "Rök Runestone" , שנמצאת בשוודיה.
בהופעות החיות שערכה הלהקה לקידום האלבום, הופיעו כנגני-אורחים בסיסט הלהקה לשעבר גיזר באטלר, סולן להקת דיפ פרפל איאן גילן וגיטריסט להקת קווין בריאן מיי.
צוות העל של סנג'אי

תקציר העלילה

הסרט מתאר את זיכרונות הילדות של סנג'אי, בהן הוא נקרע בין הערצה לגיבורים שאהב לראות בטלוויזיה לבין מסורות ההינדו של משפחתו, בהן אביו רצה שיקח חלק. במהלך הסרט רואים את החלומות של סנג'אי בזמן שהוא מבצע מדיטציה. בחלומות הוא מדמיין שאלי ההינדו הם בעצם גיבורי על, וזאת בעצם הדרך שלו לשבור את החוצץ שבין תשוקתו לבין מסורת משפחתו.

הפקה

ההשראה לסרט הגיעה מילדותו של סנג'אי פאטל שגדל בסן ברנרדינו בשנות ה-80 במשפחה של מהגרים הודים. כמו ילדים רבים באותה תקופה, סנג'אי שיחק עם רובוטריקים, צפה בקריקטורות של הלוני טונס וקרא את הקומיקס של סופרמן. סנג'אי ביצע גם טקסים ממסורות ההינדו יחד עם אביו. הוא הרגיש שהוא מתנגש בין מסורות הוריו, ואמר שהעולמות שלהם היו נפרדים, הוא רצה שיקראו לו טראוויס ולא סנג'אי.
כשהתבגר, סנג'אי נעשה בטוח יותר לזהותו, אם כי עדיין מצא אתגר לאמץ בגלוי את הרקע ההודי שלו בעבודה. כילד הוא הרגיש בהיעדר כל מי שנראה כמוהו בסרטים ובטלוויזיה. בשביל להביא סיפור על ילד צעיר וחום לתרבות, סנג'אי פנה למנהלים של פיקסאר בשנת 2012. ג'ון לאסיטר, מנכ"ל הסרטים של פיקסאר, אהב מאוד את הרעיון.
ההגדרה של הסרט נוצרה בהשראת כביש 66 שבארצות הברית, שם הוריו עבדו כשסנג'אי היה ילד. סנג'אי התחיל את הסרט עם וישנו, שסימל את אביו בניגוד לשלושת גיבורי העל. לאחר מכן, צוות הפיתוח הוסיף עוד אלים כאשר סנג'אי בחר להציג את האלה דורגה והנומאן.
דמות השד קיבלה השראה ממספר מקורות, ביניהם מושגים של חוסר כבוד ותאוות בצע. לבסוף, מתוך ציור של מסורת בודהיסטית, השד לא ניצח ולא נהרס, ברגע שהילד הורס את האליל שלו הוא הופך את המפלצת לאדם אנושי.

שבחים

הסרט היה מועמד לפרס אנני ולפרס אוסקר לסרט המונפש הקצר הטוב ביותר .
שכבת lucidum

שכבת ה-Lucidum (בתרגום לעברית מלטינית: "שכבה ברורה") היא שכבה דקה וברורה של תאים מתים באפידרמיס. היא נקראת כך בגלל המראה השקוף שלה תחת מיקרוסקופ. היא נמצאת רק באזורים עם עור עבה, ובאופן בולט על כפות הידיים וכפות הרגליים.
השכבה ממוקמת בין שכבת granulosum לשכבת corneum, והיא מורכבת משלוש עד חמש שכבות של קרטינוציטים מתים משוטחים. לקרטינוציטים שבשכבת ה-lucidum אין גבולות ברורים והם מלאים ב-eleidin, צורת ביניים של קרטין.
העובי של שכבת ה-lucidum נשלט על ידי שיעור המיטוזה של התאים באפידרמיס. בנוסף, מלנוציטים קובעים את מידת הכהות של שכבת ה-lucidum. התאים של שכבת ה-lucidum משוטחים ומכילים חומר שומני שהוא תוצאה של exocytosis של גופי Lamellar שהצטברו בזמן שהקרטינוציטים עברו דרך שכבת ה-spinosum ושכבת ה-granulosum.